รองนายกรัฐมนตรี ยืนยันไม่มีการปฏิวัติและจัดตั้งรัฐบาลไม่ล่าช้า เป็นไปตามกรอบเวลา ขณะที่กลุ่มสามมิตรไม่ได้ต่อสายพูดคุยเพื่อแก้ปัญหา เชื่อนายกรัฐมนตรีจัดการได้
พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงปัญหาภายในพรรคพลังประชารัฐที่ให้นายกรัฐมนตรีตัดสินใจการจัดตำแหน่งรัฐมนตรีในสัดส่วนของพรรคทั้งหมดว่า เป็นเรื่องที่ถูกต้องแล้ว พร้อมยืนยันกลุ่มสามมิตรไม่ได้ติดต่อพูดคุยกับตนเอง เพราะไม่มีส่วนเกี่ยวข้องและไม่ใช่ผู้ใหญ่ของพรรค        ส่วนกรณีที่มีการตั้งข้อสังเกตุถึงสารของนายกรัฐมนตรีที่ขอโทษประชาชนหลังมีความขัดแย้งภายในพรรคพลังประชารัฐ และระบุว่าไม่อยากกลับไปแก้ไขปัญหาแบบเดิมอีกจะนำไปสู่การปฏิวัติหรือไม่ พลเอกประวิตร ยืนยันว่า ไม่มีการปฏิวัติอย่างแน่นอน ทุกคนทำงานตามปกติ ซึ่งปัญหาที่เกิดขึ้นอาจเป็นเพราะอารมณ์ของแต่ละบุคคล แต่นายกรัฐมนตรีเป็นคนเด็ดขาด จึงเชื่อว่าจะสามารถแก้ไขปัญหาได้อย่างแน่นอน        พลเอกประวิตร ยืนยันว่า การจัดตั้งรัฐบาลไม่ได้ล่าช้านั้น ทุกอย่างเป็นไปตามกรอบเวลาและตามที่รัฐธรรมนูญกำหนด ซึ่งไม่ได้ก่อให้เกิดความเสียหาย นอกจากนี้ปฏิเสธที่จะตอบคำถามผู้สื่อข่าวว่าได้กรอกประวัติรัฐมนตรีแล้วหรือยัง#รองนายกรัฐมนตรี  #การจัดตั้งรัฐบาล  #สำนักข่าว #กรมประชาสัมพันธ์